Video: 13-jarige se optrede verstom | Maroela Media
Courtney Hadwin (Skermgreep uit die video)
Die 13-jarige Courtney Hadwin het beoordelaars by America's Got Talent verstom en 'n video van haar vertoning is binne 'n week reeds byna 23 miljoen keer op YouTube gekyk.
Hadwin het skaam-skaam op die verhoog verskyn en aan Mel B., een van die beoordelaars van dié talentkompetisie, bely sy is op haar senuwees. Sy het egter die beoordelaars en gehoor daarna staande gehad met haar weergawe van Otis Redding se "Hard to Handle".
"Jy was so skaam toe jy op die verhoog gekom het, maar toe jy begin sing, was jy 'n leeu!" was Simon Cowell se reaksie.
Beoordelaar Howie Mandel was net so beïndruk en gesê sy is sekerlik van 'n ander era. Hy het gesê hy was 'n groot aanhanger van Janis Joplin en het verwys na 'n storie wat hy op 'n dokumentêr van dié sangeres gesien het. "Clive Davis het na die Monterey Pop Festival gegaan en hierdie jong meisie gesien wat niemand nog ooit vantevore gesien het nie; niemand het haar geken nie. Dit is die eerste keer wat iemand vir Janis Joplin 'n platekontrak aangebied het, en dit het haar lewe verander. Ek kan nie vir jou 'n platekontrak aanbied nie, maar ek kan vir jou die volgende doen …" en daarmee het Mandel die goue gonser gedruk.